section_heading: Pozadina
paragraph_text: Od sredine 6. stoljeća pr. Kr. egipatski faraon Amazis II. sa sve većom je zabrinutošću pratio uspon Perzijskog Carstva koje je smatrao prijetnjom egipatskoj samostalnosti, pa ju je odlučio ojačati stvaranjem saveza s grčkim polisima. Nakon što je perzijski vladar Kir Veliki godine 547. pr. Kr. pokorio Lidijsko Carstvo na čijoj su strani sudjelovali i Egipćani, a zatim 539. pr. Kr. i Babiloniju, Egipat i Perzijsko Carstvo dobili su zajedničku granicu. Kirov sin i nasljednik Kambiz II. smatrao je kako Egipat, s obzirom na svoje bogatstvo i stratešku važnost, predstavlja jedinu državu koja priječi perzijsku dominaciju nad poznatim svijetom. Povoljni uvjeti za pohod protiv Egipta stvoreni su kada je Amazis II. umro, a na prijestolje stupio mladi i neiskusni faraon Psamtik III.<ref>[http://www.perseus.tufts.edu/cgi-bin/ptext?lookup=Hdt.+3.10.1 Herodot, III. 10.]